32003D0659
L 245/44
JURNALUL OFÍCIAL AL UNIUNII EUROPENE
DECIZIA 2003/659/JAI A CONSILIULUI
din 18 iunie 2003
de modificare a Deciziei 2002/187/JAI de instituire a Eurojust în scopul consolidării luptei împotriva formelor grave de infracționalitate
CONSILIUL UNIUNII EUROPENE,
având în vedere Tratatul privind Uniunea Europeană, în special articolul 31 și articolul 34 alineatul (2) litera (c),
având în vedere inițiativa Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât:
(1)
Eurojust este un organism instituit în temeiul Tratatului privind Uniunea Europeană, care beneficiază efectiv de o subvenție din bugetul general al Uniunii Europene. În consecință, cheltuielile Eurojust finanțate din bugetul general sunt gestionate în conformitate cu regulile și procedurile comunitare aplicabile bugetului general al Uniunii Europene, în temeiul articolului 41 alineatul (4) din Tratatul privind Uniunea Europeană.
(2)
În aceste condiții, este necesar ca anumite dispoziții din Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de infracționalitate (4) să fie în concordanță cu Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (denumit în continuare „regulamentul financiar general”) (5).
(3)
Decizia 2002/187/JAI trebuie modificată în consecință,
DECIDE:
Articolul 1
Decizia 2002/187/JAI se modifică după cum urmează:
1.
Articolele 35, 36 și 37 se înlocuiesc cu următorul text:
„Articolul 35
Stabilirea bugetului
(1) În fiecare an, colegiul, pe baza unui proiect întocmit de directorul administrativ, elaborează situația estimativă a încasărilor și cheltuielilor pentru exercițiul financiar următor. Această situație estimativă, care include un proiect de schemă a personalului, este transmis de către colegiu Comisiei, până la 31 martie.
(2) Pe baza situației estimative, Comisia propune în anteproiectul de buget general al Uniunii Europene cuantumul subvenției anuale, precum și posturile permanente sau temporare și supune această propunere autorității bugetare în conformitate cu articolul 272 din Tratatul de instituire a Comunității Europene.
(3) Autoritatea bugetară autorizează creditele alocate pentru subvenția destinată Eurojust și stabilește de asemenea posturile permanente sau temporare din cadrul statutului aplicabil funcționarilor și altor agenți ai Comunităților Europene.
(4) Înainte de începerea exercițiului financiar, pe baza subvenției anuale și a posturilor autorizate de autoritatea bugetară în conformitate cu alineatul (3) din prezentul articol, colegiul Eurojust adoptă bugetul, inclusiv schema personalului menționată la articolul 34 alineatul (1) a treia teză, pe care îl adaptează în funcție de diversele contribuții acordate Eurojust și de fondurile provenite din alte surse.
Articolul 36
Execuția bugetului și descărcarea contabilă
(1) Directorul administrativ execută bugetul Eurojust, în calitate de ordonator. El informează colegiul cu privire la execuția bugetului.
(2) Până la data de 1 martie care urmează încheierii exercițiului financiar, contabilul Eurojust comunică situația contabilă provizorie, însoțită de raportul privind gestionarea bugetară și financiară a exercițiului, contabilului Comisiei. Acesta procedează la consolidarea contabilității provizorii a instituțiilor și organismelor descentralizate în conformitate cu articolul 128 din regulamentul financiar general.
(3) Până la data de 31 martie care urmează încheierii exercițiului financiar, contabilul Comisiei transmite Curții de Conturi contabilitatea provizorie a Eurojust, însoțită de raportul privind gestionarea bugetară și financiară a exercițiului. Raportul privind gestionarea bugetară și financiară a exercițiului este transmis de asemenea Parlamentului European și Consiliului.
(4) De îndată ce primește observațiile formulate de Curtea de Conturi privind situația contabilă provizorie a Eurojust în conformitate cu dispozițiile articolului 129 din regulamentul financiar general, directorul administrativ definitivează situația contabilă a Eurojust pe propria răspundere și o transmite spre avizare colegiului Eurojust.
(5) Colegiul Eurojust emite un aviz privind situația contabilă definitivă a Eurojust.
(6) Directorul administrativ transmite situația contabilă definitivă, însoțită de avizul colegiului Eurojust, până la data de 1 iulie care urmează încheierii exercițiului, Parlamentului European, Consiliului, Comisiei și Curții de Conturi.
(7) Situația contabilă definitivă se publică.
(8) Directorul administrativ trimite Curții de Conturi un răspuns la observațiile acesteia până la 30 septembrie. De asemenea, directorul administrativ trimite acest răspuns și colegiului Eurojust.
(9) Directorul administrativ, acționând sub autoritatea colegiului Eurojust și a președintelui acestuia, transmite Parlamentului European, la cererea acestuia din urmă, în conformitate cu articolul 146 alineatul (3) din regulamentul financiar general, orice informație necesară bunei desfășurări a procedurii de descărcare contabilă pentru exercițiul respectiv.
(10) Parlamentul European, la recomandarea Consiliului care hotărăște cu majoritate calificată, îl descarcă din punct de vedere contabil pe directorul administrativ, în ceea ce privește execuția bugetului exercițiului financiar N, până la data de 30 aprilie a anului N + 2.
Articolul 37
Regulamentul financiar aplicabil bugetului
(1) Reglementarea financiară aplicabilă bugetului Eurojust este adoptată în unanimitate de colegiu, după consultarea Comisiei. Această reglementare nu se poate abate de la Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate în articolul 185 din Regulamentul (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (6) decât dacă cerințele specifice ale funcționării Eurojust necesită acest lucru și cu acordul prealabil al Comisiei.
2.
Articolul 38 alineatul (1) se înlocuiește cu următorul text:
„(1) Ordonatorul răspunde de punerea în aplicare a sistemelor și procedurilor de control interne, adaptate executării sarcinilor.”
Articolul 2
Prezenta decizie produce efecte în prima zi a lunii următoare datei publicării în Jurnalul Oficial al Uniunii Europene.
Adoptată la Luxemburg, 18 iunie 2003.